SA vrou in Mauritius vermoorFoto: Skermskoot/TOP TV Mauritius/YouTube. ŉ Suid-Afrikaanse vrou is Maandag dood in haar bed in Mauritius aangetref. Lara Rijs (32) het volgens berigte ook Switserse burgerskap gehad. Rijs het glo in ŉ veiligheidskompleks, AO Résidence de Luxe in Grand-Baie, gebly en nie Maandag by die werk opgedaag nie. Medewerkers het glo na haar gaan soek en haar halfnaak in ŉ plas bloed op die bed aangetref. Volgens motinews.info het sy ŉ diep sny aan haar nek gehad. Ander media berig sy het ook ŉ wond aan haar maag gehad. Sy is glo ook seksueel aangerand. ŉ Veiligheidswag is volgens berigte in verband met die moord in hegtenis geneem en sal Dinsdag in die hof verskyn. Die moord is moontlik al Sondagaand gepleeg. Die nadoodse ondersoek sal waarskynlik ook Dinsdag uitgevoer word. Rijs was die afgelope drie maande werksaam as bedryfsbestuurder vir die Geneva Management Group. Nelson Kgwete, woordvoerder vir die departement van internasionale betrekkinge en samewerking in Suid-Afrika, het aan Maroela Media gesê die departement dra nie tans kennis van die voorval nie.